ทวงสัญญาคลังหาเงินมาช่วย
ธปท.กลัวอีก5ปีจ่ายหนี้ไม่ได้วอนรัฐกำหนดแนวทางอุ้มชู
29 ก.พ. 2555

ธปท.กลัวอีก5ปีจ่ายหนี้ไม่ได้วอนรัฐกำหนดแนวทางอุ้มชู
ธปท.วอนรัฐบาลให้คำมั่นหากหาเงินมาชำระหนี้ไม่พอจะมีแนวทางช่วยเหลืออย่างไร
นางสุชาดา กิระกุล รองผู้ว่าการด้านเสถียรภาพการเงิน ธนาคารแห่งประเทศไทย (ธปท.) กล่าวในงานสัมมนาของเว็บไซต์ ThaiPublica ว่า ข้อตกลงร่วมกันในการแก้ไขหนี้กองทุนเพื่อการฟื้นฟูและพัฒนาระบบสถาบันการเงินที่กำหนดให้เก็บเงินค่าธรรมเนียมเงินฝาก 0.47% ของฐานเงินฝากและตั๋วแลกเงินหรือตั๋วบี/อี และตราสารระยะสั้น ซึ่งปัจจุบันมีฐานอยู่ 9.9 ล้านล้านบาท จะได้เงินปีละประมาณ 4 หมื่นล้านบาท และเมื่อรวมกับเงินรายได้จากการบริหารสินทรัพย์จากเงินปันผลที่ถือหุ้นอยู่ในธนาคารกรุงไทย บริษัทบริหารสินทรัพย์ กรุงเทพพาณิชย์ บริษัท บริหารสินทรัพย์ สุขุมวิท คาดว่าจะได้เงินปีละ 1 หมื่นล้านบาท เมื่อรวมกับกำไรจากการบริการทุนสำรองในบัญชีผลประโยชน์ประจำปีอีกปีละ 1 หมื่นล้านบาท มาชำระหนี้ก็ไม่น่ากระทบต่อผู้ฝากเงินและธนาคารมากนัก
“แนวทางนี้คงไม่ถึงขั้นที่ธนาคารจะมีต้นทุนเพิ่มจนผลักภาระให้ผู้ฝากเงิน และเงินฝากในแต่ละปีน่าจะเพิ่มขึ้นได้อย่างน้อย 4% ซึ่งถ้าเศรษฐกิจดีเงินฝากย่อมไหลเข้าฝากอยู่แล้ว จึงคิดว่าจะชำระหนี้กองทุนเพื่อการฟื้นฟูฯ 1.14 ล้านล้านบาท พร้อมดอกเบี้ยได้จบภายใน 25 ปีได้” นางสุชาดา กล่าว
ผู้บริหาร ธปท. กล่าวว่า ในกรณีที่บางช่วงเวลาหรือบางเดือนที่ ธปท.หาเงินได้เพียงพอที่จะจ่ายดอกเบี้ย เช่น เกิดมีกำไรไม่เป็นไปตามที่คาดการณ์ ดอกเบี้ยจ่ายสูงเกิน 5% ตามที่เคยคาดไว้ หรือเงินฝากเพิ่มไม่ถึง 4% ซึ่งอาจจะเกิดในระยะอีก 5 ปีข้างหน้า หรือประมาณปี 2560 ถ้าได้ไม่พอ ก็น่าจะขอความช่วยเหลือจากกระทรวงการคลังได้ เพราะที่สุดหนี้ก้อนนี้ก็เป็นหนี้รัฐบาลที่ต้องช่วยกันดูแลไม่ให้ผิดนัดชำระ
“เรื่องหาเงินไม่พอไม่ใช่ว่าเราไม่กังวล ช่วงนี้เรามีสต๊อก แม้จะเริ่มจ่ายหนี้วันนี้ ดอกเบี้ยเพิ่มเป็น 6% หรือลดเหลือ 3% เราก็จ่ายได้ แต่ในอีก 5 ปีข้างหน้าเราเคยปรึกษากับสำนักงานกฤษฎีกาและขอความเห็นเรื่องนี้ไว้ ทางกฤษฎีกาก็บอกทำได้ด้วยการตั้งงบประมาณมาช่วย หรืออาจใช้วิธีเอาจากเงินกองทุนพัฒนาประเทศที่เก็บจากธนาคารรัฐมาใช้ก่อนก็ได้ รัฐบาลต้องไม่ยอมให้เป็นหนี้เสีย จึงอยากให้สบายใจว่าคลังจะมีหลักประกันให้เราแค่ไหน อยากให้มีสัญญาให้เราเช่นกัน” นางสุชาดา กล่าว